CELEX: 32019R1603
Language: hu
Date: 2019-07-18 00:00:00
Title: A Bizottság (EU) 2019/1603 felhatalmazáson alapuló rendelete (2019. július 18.) a 2003/87/EK európai parlamenti és tanácsi irányelvnek a Nemzetközi Polgári Repülési Szervezet által a légi közlekedésből származó kibocsátásoknak a piaci alapú globális intézkedés végrehajtása céljából való nyomon követése, jelentése és hitelesítése érdekében elfogadott intézkedések tekintetében történő kiegészítéséről (EGT-vonatkozású szöveg.)

30.9.2019   
               
               
                  HU
               
               
                  Az Európai Unió Hivatalos Lapja
               
               
                  L 250/10
               
            
         A BIZOTTSÁG (EU) 2019/1603 FELHATALMAZÁSON ALAPULÓ RENDELETE
         (2019. július 18.)
         a 2003/87/EK európai parlamenti és tanácsi irányelvnek a Nemzetközi Polgári Repülési Szervezet által a légi közlekedésből származó kibocsátásoknak a piaci alapú globális intézkedés végrehajtása céljából való nyomon követése, jelentése és hitelesítése érdekében elfogadott intézkedések tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az üvegházhatást okozó gázok kibocsátási egységei közösségi kereskedelmi rendszerének létrehozásáról és a 96/61/EK tanácsi irányelv (1) módosításáról szóló, 2003. október 13-i 2003/87/EK európai parlamenti és tanácsi irányelvre és különösen annak 28c. cikkére,
         mivel:
         
                     (1)
                  
                  
                     A 2003/87/EK irányelv 28c. cikke felhatalmazza a Bizottságot arra, hogy rendelkezéseket fogadjon el annak érdekében, hogy a Nemzetközi Polgári Repülési Szervezet (ICAO) globális piaci alapú intézkedésének végrehajtása céljából az intézkedés hatálya alá tartozó minden útvonalon biztosítani lehessen a kibocsátások megfelelő nyomon követését, jelentését és hitelesítését. A jogbiztonság és a jogi egyértelműség érdekében a vonatkozó útvonalakra és légijármű-üzemeltetőkre hivatkozva meg kell határozni a rendelkezések hatálya alá tartozó légi járatokat.
                  
               
                     (2)
                  
                  
                     Az uniós kibocsátáskereskedelmi rendszer alkalmazásában a kibocsátások nyomon követésére és jelentésére, valamint a kibocsátási jelentések hitelesítésére vonatkozó szabályok a 601/2012/EU bizottsági rendelettel (2) és az (EU) 2018/2067 bizottsági végrehajtási rendelettel (3) összhangban alkalmazandók. E szabályokat a 2021. január 1-jétől alkalmazandó (EU) 2018/2066 bizottsági végrehajtási rendelet (4) frissítette és fejlesztette tovább a kibocsátások nyomon követése és jelentése tekintetében. Az (EU) 2018/2066 végrehajtási rendelet és az (EU) 2018/2067 végrehajtási rendelet az ICAO által 2018. június 27-én elfogadott nemzetközi szabványok és ajánlott gyakorlatok első kiadását veszi figyelembe. Az adminisztratív hatékonyság okán és az üzemeltetők megfelelési költségeinek minimálisra csökkentése érdekében helyénvaló összhangba hozni az ICAO piaci alapú globális intézkedésének végrehajtására vonatkozó rendelkezéseket, valamint a 601/2012/EU rendeletben és az említett végrehajtási rendeletekben megállapított rendelkezéseket.
                  
               
                     (3)
                  
                  
                     A tagállamok a 601/2012/EU bizottsági rendelet alapján elektronikus formanyomtatványok és különleges fájlformátumok használatát írhatják elő a légiközlekedési tevékenységekből származó kibocsátások 2003/87/EK irányelv szerinti jelentése céljából. Azt biztosítandó, hogy a légijármű-üzemeltetők akkor is meg tudjanak felelni e követelményeknek, amikor az ICAO piaci alapú globális intézkedése céljából jelentenek kibocsátásokat, a Bizottságnak egy külön elektronikus adatcsere-formátumot kell közzétennie.
                  
               
                     (4)
                  
                  
                     A bizonyos légi járatokat érintő nyomon követésre, jelentéstételre és hitelesítésre vonatkozó követelményeknek a csak az EGT-ben székhellyel rendelkező légijármű-üzemeltetők tekintetében való alkalmazása nem minősül versenytorzulást okozó tényezőnek. E követelmények ezért a 2003/87/EK irányelv 28c. cikke alapján elfogadhatók.
                  
               
                     (5)
                  
                  
                     A Bizottság és az Eurocontrol közötti együttműködési megállapodás alapján az előbbi jogosult az utóbbi segítségét kérni a kibocsátási adatok minőségének biztosításához. Annak érdekében, hogy a tagállamok által benyújtandó kibocsátási adatok teljes körűek és pontosak legyenek, valamint az ICAO által előírt formában érkezzenek be, a tagállamok számára lehetővé kell tenni, hogy kérjék, hogy a Bizottság az Eurocontrolhoz forduljon segítségért.
                  
               
                     (6)
                  
                  
                     A tagállamoknak az érintett hitelesített kibocsátási adatokat továbbítaniuk kell az ICAO titkárságának, és biztosítaniuk kell az összes érintett légi járatra vonatkozó kibocsátási adatok teljes körű és kellő időben történő jelentését.
                  
               
                     (7)
                  
                  
                     A 2003/87/EK irányelv 28b. cikkének (2) bekezdésével összhangban az említett cikk szerinti jelentésben mérlegelni kell, hogy felül kell-e vizsgálni e rendeletet,
                  
               ELFOGADTA EZT A RENDELETET:
         
            1. cikk
            
               (1)   A 2. cikkben meghatározott jelentési kötelezettségek csak azokra a légijármű-üzemeltetőkre alkalmazandók, amelyek az összes alábbi feltételnek megfelelnek:
               
                           a)
                        
                        
                           a tagállamok egyike által kiállított működési engedéllyel rendelkeznek vagy valamely tagállamban vannak bejegyezve, ideértve az adott tagállam legkülső régióit, az adott tagállamhoz tartozó területeket és az adott tagállam egyéb területeit is;
                        
                     
                           b)
                        
                        
                           2019. január 1-jétől számítva 10 000 tonnát meghaladó éves CO2-kibocsátásért felelősek az 5 700 kg-nál nagyobb maximális felszállótömegre hitelesített olyan légi járművek használatából kifolyólag, amelyek az Európai Gazdasági Térség (EGT) különböző államaiban található repülőterek között repülnek vagy a 2. cikk (1) bekezdésében említett repüléseket végeznek.
                        
                     
            
               (2)   Az (1) bekezdés b) pontjának alkalmazásában az alábbi típusú repülésekből származó kibocsátások nem veendők figyelembe:
               
                           a)
                        
                        
                           állami repülések;
                        
                     
                           b)
                        
                        
                           humanitárius célú repülések;
                        
                     
                           c)
                        
                        
                           egészségügyi célú repülések;
                        
                     
                           d)
                        
                        
                           katonai célú repülések;
                        
                     
                           e)
                        
                        
                           tűzoltási célú repülések.
                        
                     
         
         
            2. cikk
            
               (1)   A légijármű-üzemeltetők a következő repülésekből származó kibocsátásokat kötelesek jelenteni:
               
                           a)
                        
                        
                           a tagállamokban található repülőterek és harmadik országokban található repülőterek közötti repülések;
                        
                     
                           b)
                        
                        
                           a tagállamokban található repülőterek és más tagállamok legkülső régióiban, más tagállamokhoz tartozó területeken és más tagállamok egyéb területein található repülőterek közötti repülések;
                        
                     
                           c)
                        
                        
                           a tagállamok legkülső régióiban, a tagállamokhoz tartozó területeken és a tagállamok egyéb területein található repülőterek és harmadik országokban vagy más tagállamokhoz tartozó területeken vagy más tagállamok egyéb területein található repülőterek közötti repülések.
                        
                     
            
               (2)   Az (1) bekezdés azokra a kereskedelmi légijármű-üzemeltetőkre is vonatkozik, amelyek három egymást követő négy hónapos időszakban 243-nál kevesebb olyan repülőutat teljesítenek, amely valamely tagállam területén található repülőtérről indul vagy oda érkezik.
            
            
               (3)   Ajánlott, hogy a légijármű-üzemeltetők a két különböző harmadik országban található repülőtér közötti repülésekből származó kibocsátásaikat is hitelesítsék és jelentsék.
            
            
               (4)   Az (1) és a (3) bekezdés bármilyen típusú repülésből származó kibocsátás tekintetében alkalmazandó, kivéve az 1. cikk (2) bekezdésében említett repüléstípusokat, beleértve a következőket is:
               
                           a)
                        
                        
                           képzési vagy kutatási és mentési célú repülések;
                        
                     
                           b)
                        
                        
                           látvarepülési szabályok szerint végzett repülések;
                        
                     
                           c)
                        
                        
                           tudományos kutatás vagy tesztelés céljából végzett repülések;
                        
                     
                           d)
                        
                        
                           közszolgáltatási kötelezettségek keretében végrehajtott repülések.
                        
                     
         
         
            3. cikk
            
               (1)   Kibocsátásaik e rendelet 2. cikke szerinti jelentése céljából a légijármű-üzemeltetők a 2003/87/EK irányelv 14. cikkében és a 601/2012/EU rendeletben megállapítottakkal azonos követelmények hatálya alá tartoznak. A légijármű-üzemeltetők 2021. január 1-jétől az (EU) 2018/2066 végrehajtási rendeletben megállapítottakkal azonos követelmények hatálya alá tartoznak.
            
            
               (2)   A 2. cikkben említett repülésekből származó kibocsátások jelentése céljából a Bizottság elektronikus adatcsere-formátumot tesz közzé. A légijármű-üzemeltetőknek ezt az elektronikus adatcsere-formátumot kell alkalmazniuk.
            
         
         
            4. cikk
            Az e rendelet 2. cikke szerint jelentendő kibocsátási adatok hitelesítése és az e hitelesítést elvégző hitelesítők akkreditálása a 2003/87/EK irányelv 15. cikkében és az ugyanezen irányelv V. mellékletének B. részében, valamint az (EU) 2018/2067 végrehajtási rendeletben megállapítottakkal azonos követelmények hatálya alá tartozik.
         
         
            5. cikk
            A 748/2009/EK bizottsági rendelet (5) mellékletében felsorolt légijármű-üzemeltetők az említett mellékletben meghatározott igazgatásáért felelős tagállamuknak jelentik kibocsátásaikat.
            A 748/2009/EK bizottsági rendelet mellékletében fel nem sorolt légijármű-üzemeltetők annak a tagállamnak jelentik a kibocsátásaikat, amely számukra a működési engedélyt kiadta, vagy amennyiben egyik tagállam sem adott ki működési engedélyt, a légijármű-üzemeltető bejegyezésének helye szerinti tagállamnak.
         
         
            6. cikk
            Valamely tagállam kérésére a Bizottság kérheti az Eurocontrol segítségét a kibocsátási adatok pontosságának javításához, tekintettel azok 7. cikk szerinti továbbítására.
         
         
            7. cikk
            A 2003/87/EK irányelv Európai Parlament és Tanács általi felülvizsgálatának sérelme nélkül a tagállamok továbbítják a Nemzetközi Polgári Repülési Szervezet titkárságának a 2003/87/EK irányelv 14. cikke alapján és e rendelet alapján jelentett releváns kibocsátási adatokat. E továbbítás előtt az illetékes hatóságok a továbbítandó adatok tekintetében nagyságrendi ellenőrzéseket végeznek. A tagállamok egyúttal ezeket a kibocsátási adatokat is továbbítják a Bizottságnak.
            A kibocsátási adatok e cikk első bekezdése szerinti továbbítása céljából a sugárhajtómű-kerozin (Jet-A1 vagy Jet-A) tekintetében a nemzetközi polgári repülésről szóló, 1944. december 7-én aláírt egyezmény (Chicagói Egyezmény) 16. mellékletének IV. kötetében meghatározott kibocsátási tényezőt kell használni.
         
         
            8. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. július 18-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 275., 2003.10.25., 32. o.
         
         
            (2)  A Bizottság 601/2012/EU rendelete (2012. június 21.) az üvegházhatást okozó gázok kibocsátásának a 2003/87/EK európai parlamenti és tanácsi irányelvnek megfelelő nyomon követéséről és jelentéséről (HL L 181., 2012.7.12., 30. o.).
         
            (3)  A Bizottság (EU) 2018/2067 végrehajtási rendelete (2018. december 19.) a 2003/87/EK európai parlamenti és tanácsi irányelv értelmében az adatok hitelesítéséről és a hitelesítők akkreditálásáról (HL L 334., 2018.12.31., 94. o.).
         
            (4)  A Bizottság (EU) 2018/2066 végrehajtási rendelete (2018. december 19.) az üvegházhatású gázok kibocsátásának a 2003/87/EK európai parlamenti és tanácsi irányelvnek megfelelő nyomon követéséről és jelentéséről, valamint a 601/2012/EU bizottsági rendelet módosításáról (HL L 334., 2018.12.31., 1. o.).
         
            (5)  A Bizottság 748/2009/EK rendelete (2009. augusztus 5.) a 2006. január 1-jén vagy azt követően a 2003/87/EK irányelv I. mellékletének jegyzéke értelmében légiközlekedési tevékenységet végző légijármű-üzemeltetők listájáról és az egyes légijármű-üzemeltetőkhöz igazgatási célból rendelt tagállamok megállapításáról (HL L 219., 2009.8.22., 1. o.).